เนื้อหอม
ข่าวแตกโป๊ะไปเมื่อสัปดาห์ที่แล้ว อ้างจากสำนักข่าวบลูมเบิร์ก รายงานว่า บริษัท เจเนอรัล อีเลคทริค โค (จีอี) กำลังพิจารณาทางเลือก ซึ่งรวมถึงการขายหุ้นมูลค่า 2,200 ล้านเหรียญสหรัฐ ในธนาคารกรุงศรีอยุธยา ธนาคารอันดับ 5 ของไทย ให้กับ เมย์แบงก์ หรือ มาลายัน แบงก์กิง แบงก์ยักษ์ใหญ่จากมาเลเซีย
6 ต.ค. 2555

ข่าวแตกโป๊ะไปเมื่อสัปดาห์ที่แล้ว อ้างจากสำนักข่าวบลูมเบิร์ก รายงานว่า บริษัท เจเนอรัล อีเลคทริค โค (จีอี) กำลังพิจารณาทางเลือก ซึ่งรวมถึงการขายหุ้นมูลค่า 2,200 ล้านเหรียญสหรัฐ ในธนาคารกรุงศรีอยุธยา ธนาคารอันดับ 5 ของไทย ให้กับ เมย์แบงก์ หรือ มาลายัน แบงก์กิง แบงก์ยักษ์ใหญ่จากมาเลเซีย
แต่ถัดมาอีกสัปดาห์นี้ เจ้าเก่าก็ออกมาบอกว่าทางจีอีเปิดให้ ธนาคารซีไอเอ็มบี จากมาเลเซีย คู่แข่งของเมย์แบงก์ และ ธนาคารโอเวอร์ซีไชนา หรือ โอซีบีซี จากสิงคโปร์ เข้าไปทำดิวดิลิเจนซ์ ในแบงก์กรุงศรีอยุธยาอีกด้วย
อะฮ้า...กลายเป็นเนื้อหอมไปซะแล้ว เล่นปล่อยข่าวกันอย่างนี้ มันจริงใจหรือไก่กากันล่ะเนี่ย
ที่ว่าจริงใจก็คือ ซื้อจริง ลงทุนจริง ขยายสาขาจริง
ที่ว่าไก่กาคือ ปั่นหุ้นกันนินะ
แถมปั่นข่าวมาไกลจากสิงคโปร์เลยทีเดียว สอบสวนเอาผิดอะไรใครก็คงไม่ได้
เรื่องนี้ต้องตามไปดู ว่าแล้วกระจิบข่าวก็ไปกระแซะถาม ดร.สุภัค ศิวะรักษ์ ซีอีโอ ธนาคารซีไอเอ็มบีไทย ว่า เรื่องจริงหรือนี่???
แต่ที่แน่ๆ จีอีจะขายหุ้นนะขายแน่เหมือนแช่แป้ง “เอ่อ เรื่องนี้ผมคงไม่อยู่ในฐานะที่จะพูดอะไรได้” นี่เป็นคำตอบจาก ดร.แซม ซีอีโอรูปหล่อของซีไอเอ็มบีไทย
แต่เกือบ 25% ที่จะขายเนี่ย ตลาดเค้าเมาท์แหลกแตกกระจายว่า น่าจะเป็นกลุ่มเดียวกับที่ประมูลซื้อหุ้นไป 6% เมื่อเร็วๆ นี้แหละ เพื่อจะได้ถือหุ้นใหญ่เพียงพอที่จะไปเจรจาต้าอ่วยกับเสี่ยกฤตย์ รัตนรักษ์ เจ้าของแบงก์ดั้งเดิม ว่าจะบริหารกันยังไงไม่ให้มีปัญหา
ยังไงก็ขายกันจริงๆ เถอะนะ ไม่งั้นคงมีคนกระเป๋าฉีก ก็หุ้นแบงก์เล่นราคาขึ้นเอาขึ้นเอาตั้งแต่มีข่าว จนหมดข่าวหุ้นคงหยุดขึ้น